CELEX: 32022D0655
Language: ga
Date: 2022-04-11 00:00:00
Title: Cinneadh (AE) 2022/655 ón gComhairle an 11 Aibreán 2022 maidir leis an seasamh atá le glacadh thar ceann an Aontais Eorpaigh sa Chomhairle Comhpháirtíochta arna bhunú leis an gComhaontú Comhpháirtíochta Cuimsitheach Feabhsaithe idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt, agus Poblacht na hAirméine, den pháirt eile, a mhéid a bhaineann le glacadh Rialacha Nós Imeachta na Comhairle Comhpháirtíochta agus Rialacha Nós Imeachta an Choiste Comhpháirtíochta, na bhfochoistí agus na gcomhlachtaí eile arna mbunú ag an gComhairle Comhpháirtíochta, agus bunú liosta na bhFochoistí, chun an Comhaontú sin a chur i bhfeidhm

21.4.2022   
               
               
                  GA
               
               
                  Iris Oifigiúil an Aontais Eorpaigh
               
               
                  L 119/89
               
            
         CINNEADH (AE) 2022/655 ÓN gCOMHAIRLE
         an 11 Aibreán 2022
         maidir leis an seasamh atá le glacadh thar ceann an Aontais Eorpaigh sa Chomhairle Comhpháirtíochta arna bhunú leis an gComhaontú Comhpháirtíochta Cuimsitheach Feabhsaithe idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt, agus Poblacht na hAirméine, den pháirt eile, a mhéid a bhaineann le glacadh Rialacha Nós Imeachta na Comhairle Comhpháirtíochta agus Rialacha Nós Imeachta an Choiste Comhpháirtíochta, na bhfochoistí agus na gcomhlachtaí eile arna mbunú ag an gComhairle Comhpháirtíochta, agus bunú liosta na bhFochoistí, chun an Comhaontú sin a chur i bhfeidhm
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 91, Airteagal 100(2), Airteagal 207 agus Airteagal 209, i gcomhar le hAirteagal 218(8), an chéad fhomhír, agus Airteagal 218(9) de,
         Ag féachaint don togra ón gCoimisiún Eorpach,
         De bharr an mhéid seo a leanas:
         
                     (1)
                  
                  
                     Rinneadh an Comhaontú Comhpháirtíochta Cuimsitheach Feabhsaithe idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt, agus Poblacht na hAirméine, den pháirt eile (1), (“an Comhaontú”) a shíniú sa Bhruiséil an 24 Samhain 2017 agus cuireadh i bhfeidhm é go sealadach ón 1 Meitheamh 2018 i leith.
                  
               
                     (2)
                  
                  
                     Le hAirteagal 362 agus Airteagal 363 den Chomhaontú, cuirtear Comhairle Comhpháirtíochta agus Coiste Comhpháirtíochta ar bun chun feidhmiú an Chomhaontaithe a éascú.
                  
               
                     (3)
                  
                  
                     De bhun Airteagal 362(4) den Chomhaontú, tá a rialacha nós imeachta féin le bunú ag an gComhairle Comhpháirtíochta. De bhun Airteagal 363(4) den Chomhaontú, tá dualgais agus feidhmiú an Choiste Comhpháirtíochta le cinneadh aici ina rialacha nós imeachta.
                  
               
                     (4)
                  
                  
                     Is gá Rialacha Nós Imeachta na Comhairle Comhpháirtíochta agus Rialacha Nós Imeachta an Choiste Comhpháirtíochta a ghlacadh chun feidhmiú éifeachtach an Chomhaontaithe a áirithiú.
                  
               
                     (5)
                  
                  
                     I gcomhréir le Cinneadh (AE) 2018/104 ón gComhairle (2), le linn thréimhse chur i bhfeidhm sealadach an Chomhaontaithe, ní féidir leis an gComhairle Comhpháirtíochta cinntí a dhéanamh ach amháin na cinntí sin a bhaineann le hábhair a thagann faoi raon feidhme chur i bhfeidhm sealadach an Chomhaontaithe dá bhforáiltear sa Chinneadh sin.
                  
               
                     (6)
                  
                  
                     De bhun Airteagal 364(2) den Chomhaontú, is féidir leis an gComhairle Comhpháirtíochta a chinneadh fochoistí agus comhlachtaí eile a chur ar bun i réimsí ar leith a bheidh in ann cuidiú léi a dualgais a dhéanamh. Thairis sin, tá comhdhéanamh, dualgais agus feidhmiú na bhfochoistí agus na gcomhlachtaí eile sin le cinneadh ag an gComhairle Comhpháirtíochta ina rialacha nós imeachta.
                  
               
                     (7)
                  
                  
                     Tá Rialacha Nós Imeachta na Comhairle Comhpháirtíochta agus Rialacha Nós Imeachta an Choiste Comhpháirtíochta, na bhfochoistí agus na gcomhlachtaí eile le glacadh ag an gComhairle Comhpháirtíochta.
                  
               
                     (8)
                  
                  
                     Is iomchuí an seasamh atá le glacadh thar ceann an Aontais sa Chomhairle Comhpháirtíochta a bhunú, ós rud é go mbeidh an Cinneadh lena nglactar Rialacha Nós Imeachta na Comhairle Comhpháirtíochta agus Rialacha Nós Imeachta an Choiste Comhpháirtíochta, na bhfochoistí agus na gcomhlachtaí eile arna mbunú ag an gComhairle Comhpháirtíochta, agus lena mbunaítear liosta na bhfochoistí, ina cheangal ar an Aontas.
                  
               
                     (9)
                  
                  
                     Ba cheart, dá bhrí sin, seasamh an Aontais sa Comhairle Comhpháirtíochta a bhunú ar an dréachtchinneadh ón gComhairle Comhpháirtíochta atá i gceangal leis seo.
                  
               
                     (10)
                  
                  
                     Lena breithiúnas an 2 Meán Fómhair 2021 i gCás C-180/20 (3), chuir Cúirt Bhreithiúnais an Aontais Eorpaigh Cinneadh (AE) 2020/245 ón gComhairle (4) agus Cinneadh (AE) 2020/246 ón gComhairle (5) ar neamhní agus d’ordaigh sí go gcoinneofaí éifeachtaí na gCinntí sin go dtí go nglacfaidh an Chomhairle cinneadh nua. Dá bhrí sin, ba cheart don Chomhairle cinneadh nua a glacadh maidir le seasamh an Aontais sa Chomhairle Comhpháirtíochta a chomhlíonfaidh an breithiúnas sin,
                  
               TAR ÉIS AN CINNEADH SEO A GHLACADH:
         
            Airteagal 1
            
               1.   Maidir leis an seasamh atá le glacadh thar ceann an Aontais Eorpaigh sa Chomhairle Comhpháirtíochta arna bunú leis an gComhaontú Comhpháirtíochta Cuimsitheach Feabhsaithe idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt, agus Poblacht na hAirméine, den pháirt eile, a mhéid a bhaineann le glacadh Rialacha Nós Imeachta na Comhairle Comhpháirtíochta agus Rialacha Nós Imeachta an Choiste Comhpháirtíochta, na bhfochoistí agus na gcomhlachtaí eile arna mbunú ag an gComhairle Comhpháirtíochta, agus bunú liosta na bhFochoistí, chun an Comhaontú sin a chur i bhfeidhm, beidh sé bunaithe ar an dréachtchinneadh ón gComhairle Comhpháirtíochta atá i gceangal leis an gCinneadh seo.
            
            
               2.   Féadfaidh ionadaithe an Aontais glacadh le mionathruithe teicniúla ar an dréachtchinneadh sa Comhairle Comhpháirtíochta gan cinneadh eile ón gComhairle.
            
         
         
            Airteagal 2
            Tiocfaidh an Cinneadh seo i bhfeidhm ar dháta a ghlactha.
         
         
            Arna dhéanamh i Lucsamburg, 11 Aibreán 2022.
            
               
                  Thar ceann na Comhairle
               
               
                  An tUachtarán
               
               J. BORRELL FONTELLES
            
         
         
            (1)  IO L 23, 26.1.2018, lch. 4.
         
            (2)  Cinneadh (AE) 2018/104 ón gComhairle an 20 Samhain 2017 maidir le síniú, thar ceann an Aontais Eorpaigh, agus cur i bhfeidhm sealadach an Chomhaontaithe Comhpháirtíochta Chuimsithigh Fheabhsaithe idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt, agus Poblacht na hAirméine, den pháirt eile (IO L 23, 26.1.2018, lch. 1).
         
            (3)  Breithiúnas ón gCúirt Bhreithiúnais an 2 Meán Fómhair 2021, an Coimisiún v an Chomhairle, C-180/20, ECLI:EU:C:2021:658.
         
            (4)  Cinneadh (AE) 2020/245 ón gComhairle an 17 Feabhra 2020 maidir leis an seasamh a ghlacfar thar ceann an Aontais Eorpaigh laistigh den Chomhairle Comhpháirtíochta arna bhunú leis an gComhaontú Comhpháirtíochta Cuimsitheach Feabhsaithe idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus Poblacht na hAirméine, den pháirt eile, a mhéid a bhaineann le glacadh Rialacha Nós Imeachta na Comhairle Comhpháirtíochta agus Rialacha Nós Imeachta an Choiste Comhpháirtíochta, na bhfochoistí agus na gcomhlachtaí eile arna mbunú ag an gComhairle Comhpháirtíochta, agus bunú liosta na bhfochoistí, chun an Comhaontú sin a chur i bhfeidhm cé is moite de Theideal II de (IO L 52, 25.2.2020, lch. 3).
         
            (5)  Cinneadh (AE) 2020/246 ón gComhairle an 17 Feabhra 2020 maidir leis an seasamh a ghlacfar thar ceann an Aontais Eorpaigh laistigh den Chomhairle Comhpháirtíochta arna bhunú leis an gComhaontú Comhpháirtíochta Cuimsitheach Feabhsaithe idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus Poblacht na hAirméine, den pháirt eile, a mhéid a bhaineann le glacadh Rialacha Nós Imeachta na Comhairle Comhpháirtíochta agus Rialacha Nós Imeachta an Choiste Comhpháirtíochta, na bhfochoistí agus na gcomhlachtaí eile arna mbunú ag an gComhairle Comhpháirtíochta, agus bunú liosta na bhfochoistí, chun an Comhaontú sin a chur i bhfeidhm cé is moite de Theideal II de (IO L 52, 25.2.2020, lch. 5).
      
      
         
            
               DRÉACHT
            
            CINNEADH UIMH. …/… ÓN gCOMHAIRLE COMHPHÁIRTÍOCHTA IDIR AN tAONTAS AGUS POBLACHT NA hAIRMÉINE
            an …
            lena nglactar a Rialacha Nós Imeachta agus na Rialacha Nós Imeachta sin atá ag an gCoiste Comhpháirtíochta, ag fochoistí agus ag comhlachtaí eile arna mbunú ag an gComhairle Comhpháirtíochta, agus lena mbunaítear liosta na bhfochoistí
            TÁ AN CHOMHAIRLE COMHPHÁIRTÍOCHTA IDIR AN tAONTAS AGUS POBLACHT NA hAIRMÉINE,
            Ag féachaint don Chomhaontú Comhpháirtíochta Cuimsitheach Feabhsaithe idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt, agus Poblacht na hAirméine, den pháirt eile (1) (“an Comhaontú”) a síníodh sa Bhruiséil an 24 Samhain 2017,
            De bharr an mhéid seo a leanas:
            
                        (1)
                     
                     
                        I gcomhréir le hAirteagal 385 den Chomhaontú, tá codanna den Chomhaontú le cur i bhfeidhm go sealadach.
                     
                  
                        (2)
                     
                     
                        De bhun Airteagal 362(4) den Chomhaontú, tá a rialacha nós imeachta féin le bunú ag an gComhairle Comhpháirtíochta.
                     
                  
                        (3)
                     
                     
                        De bhun Airteagal 363(4) den Chomhaontú, tá an Chomhairle Comhpháirtíochta dualgais agus feidhmiú an Choiste Comhpháirtíochta ina rialacha nós imeachta.
                     
                  
                        (4)
                     
                     
                        De bhun Airteagal 364(2) den Chomhaontú, is féidir leis an gComhairle Comhpháirtíochta a chinneadh fochoistí agus comhlachtaí eile a chur ar bun i réimsí ar leith atá riachtanach chun an Comhaontú a chur chun feidhme agus is í an Chomhairle Comhpháirtíochta a chinneann comhdhéanamh, dualgais agus feidhmiú na bhfochoistí agus na gcomhlachtaí sin.
                     
                  TAR ÉIS AN CINNEADH SEO A GHLACADH:
            
               Airteagal 1
               Glactar leis seo Rialacha Nós Imeachta na Comhairle Comhpháirtíochta agus Rialacha Nós Imeachta an Choiste Comhpháirtíochta, na bhfochoistí agus na gcomhlachtaí eile arna mbunú ag an gComhairle Comhpháirtíochta, mar a leagtar amach in Iarscríbhinní I, II agus III.
            
            
               Airteagal 2
               Bunaítear leis seo na Fochoistí a liostaítear in Iarscríbhinn IV.
            
            
               Airteagal 3
               Tiocfaidh an Cinneadh seo i bhfeidhm ar dháta a ghlactha.
            
            
               Arna dhéanamh in/sa ...,
               
                  
                     Thar ceann na Comhairle Comhpháirtíochta
                  
                  
                     An cathaoirleach
                  
               
            
            
               (1)  IO L 23, 26.1.2018, lch. 4.
         
      
      
         
            IARSCRÍBHINN I
            RIALACHA NÓS IMEACHTA NA COMHAIRLE COMHPHÁIRTÍOCHTA
            
               Airteagal 1
               Forálacha ginearálta
               
                  1.   Comhlíonfaidh an Chomhairle Comhpháirtíochta a bunaíodh i gcomhréir le hAirteagal 362(1) den Chomhaontú dualgais, mar a fhoráiltear in Airteagal 362 den Chomhaontú.
               
               
                  2.   Mar a fhoráiltear in Airteagal 362(2) den Chomhaontú, is ionadaithe de na Páirtithe ar leibhéal na n-airí a bheidh ar an gComhairle Comhpháirtíochta, agus tiocfaidh siad le chéile go tráthrialta, uair sa bhliain ar a laghad, agus nuair is gá sin de réir na n-imthosca. Cuirfear san áireamh i gcomhdhéanamh na Comhairle Comhpháirtíochta na saincheisteanna sonracha a dtabharfar aghaidh orthu ag aon chruinniú ar leith.
               
               
                  3.   Mar a fhoráiltear in Airteagal 362(6) den Chomhaontú, agus chun na cuspóirí de a bhaint amach, beidh an chumhacht ag an gComhairle Comhpháirtíochta cinntí a dhéanamh faoi raon feidhme an Chomhaontaithe i gcásanna dá bhforáiltear ann. Beidh na cinntí sin ina gceangal ar na Páirtithe, agus ba cheart do na Páirtithe sin bearta iomchuí a dhéanamh lena gcur chun feidhme. Féadfaidh an Chomhairle Comhpháirtíochta moltaí a dhéanamh freisin. Is trí chomhaontú idir na Páirtithe a ghlacfaidh sí a cinntí agus a moltaí, agus urraim chuí á tabhairt do chur i gcrích nósanna imeachta inmheánacha na bPáirtithe faoi seach.
               
               
                  4.   Chun críche na Rialacha Nós Imeachta seo, tuigfear an téarma “Páirtithe” mar a shainmhínítear é in Airteagal 382 den Chomhaontú.
               
            
            
               Airteagal 2
               Cathaoirleacht
               Beidh cathaoirleacht na Comhairle Comhpháirtíochta ag na Páirtithe ar bhonn idirmhalartach. Tosóidh an chéad tréimhse ar dháta an chéad chruinnithe den Chomhairle Comhpháirtíochta agus críochnóidh sí an 31 Nollaig den bhliain chéanna. Beidh Páirtí an Aontais Eorpaigh ina chathaoirleach ar an gcéad Chomhairle Comhpháirtíochta.
            
            
               Airteagal 3
               Cruinnithe
               
                  1.   Tiocfaidh an Chomhairle Comhpháirtíochta le chéile uair sa bhliain, agus nuair is gá sin de réir na n-imthosca, de thoil a chéile ó na Páirtithe. Mura gcomhaontóidh na Páirtithe a mhalairt, tionólfar an Chomhairle Comhpháirtíochta ag an ngnáthionad do chruinnithe de Chomhairle an Aontais Eorpaigh.
               
               
                  2.   Tionólfar gach seisiún den Chomhairle Comhpháirtíochta ar dháta a gcomhaontóidh na Páirtithe.
               
               
                  3.   Déanfaidh rúnaithe na Comhairle Comhpháirtíochta i gcomhpháirt le chéile, na cruinnithe den Chomhairle Comhpháirtíochta a thionóladh, i gcomhaontú le Cathaoirleach na Comhairle Comhpháirtíochta tráth nach déanaí ná 30 lá féilire roimh lá an chruinnithe.
               
            
            
               Airteagal 4
               Ionadaíocht
               
                  1.   Féadfaidh ionadaithe na bPáirtithe sa Chomhairle Comhpháirtíochta freastal ar na cruinnithe iad féin nó freastal a tharmligean ar oifigeach eile, a fheidhmeoidh na cearta uile thar a gceann.
               
               
                  2.   Cuirfear ainm an oifigigh tharmligthe in iúl do Chathaoirleach na Comhairle Comhpháirtíochta i scríbhinn roimh an gcruinniú.
               
            
            
               Airteagal 5
               Toscaireachtaí
               
                  1.   Féadfaidh oifigigh ionadaithe na bPáirtithe sa Chomhairle Comhpháirtíochta a thionlacan. Roimh gach cruinniú, cuirfear Cathaoirleach na Comhairle Comhpháirtíochta ar an eolas, trí rúnaíocht na Comhairle Comhpháirtíochta, faoi chomhdhéanamh beartaithe gach Páirtí.
               
               
                  2.   Féadfaidh an Chomhairle Comhpháirtíochta, trí chomhaontú idir na Páirtithe, cuireadh a thabhairt d'ionadaithe comhlachtaí eile de chuid na bPáirtithe nó do shaineolaithe neamhspleácha i réimse ábhar freastal ar a chuid cruinnithe i gcáil breathnóirí nó chun faisnéis a chur ar fáil faoi ábhair áirithe. Comhaontóidh na Páirtithe na téarmaí agus na coinníollacha faoina bhféadfaidh na breathnóirí sin freastal ar na cruinnithe.
               
            
            
               Airteagal 6
               An Rúnaíocht
               Gníomhóidh oifigeach d'Ardrúnaíocht Chomhairle an Aontais Eorpaigh agus oifigeach d'Aireacht Gnóthaí Eachtracha Phoblacht na hAirméine i gcomhpháirt le chéile mar rúnaithe ar an gComhairle Comhpháirtíochta.
            
            
               Airteagal 7
               Comhfhreagras
               
                  1.   Cuirfear comhfhreagras a sheolfar chuig an gComhairle Comhpháirtíochta ar aghaidh chuig rúnaí an Aontais Eorpaigh nó chuig rúnaí Phoblacht na hAirméine, agus cuirfidh an rúnaí sin an t-eolas in iúl don rúnaí eile.
               
               
                  2.   Áiritheoidh rúnaithe na Comhairle Comhpháirtíochta go gcuirfear comhfhreagras ar aghaidh chuig Cathaoirleach na Comhairle Comhpháirtíochta, Ceann Toscaireachta an Pháirtí eile agus, i gcás inarb iomchuí, go scaipfear é ar ionadaithe na bPáirtithe sa Chomhairle Comhpháirtíochta.
               
               
                  3.   Cuirfidh na rúnaithe, thar ceann an Chathaoirligh, teachtaireachtaí ón gCathaoirleach chuig na seolaithe. Cuirfear na teachtaireachtaí sin ar aghaidh, i gcás inarb iomchuí, chuig ionadaí na bPáirtithe sa Chomhairle Comhpháirtíochta.
               
            
            
               Airteagal 8
               Rúndacht
               Mura gcinnfidh na Páirtithe a mhalairt, ní bheidh cruinnithe na Comhairle Comhpháirtíochta poiblí. Nuair a chuirfidh Páirtí faisnéis atá ainmnithe mar fhaisnéis rúnda faoi bhráid na Comhairle Comhpháirtíochta, déileálfaidh an Páirtí eile leis an bhfaisnéis dá réir.
            
            
               Airteagal 9
               Cláir oibre na gcruinnithe
               
                  1.   Dréachtóidh Cathaoirleach na Comhairle Comhpháirtíochta clár oibre sealadach do gach cruinniú den Chomhairle Comhpháirtíochta. Cuirfidh rúnaithe na Comhairle Comhpháirtíochta é chuig na seolaithe dá dtagraítear in Airteagal 7 tráth nach déanaí ná 20 lá féilire roimh an gcruinniú.
               
               
                  2.   Áireofar ar an gclár oibre sealadach na míreanna a mholtar don Chathaoirleach lena n-áireamh ar an gclár oibre tráth nach déanaí ná 21 lá féilire roimh an gcruinniú. Ní áireofar na míreanna sin ar an gclár oibre sealadach mura mbeidh na doiciméid tacaíochta ábhartha seolta chuig an Rúnaíocht roimh dháta seolta an chláir oibre.
               
               
                  3.   Ag tús gach cruinnithe, glacfaidh an Chomhairle Comhpháirtíochta an clár oibre. Féadfar aon mhír eile seachas iad siúd atá ar an gclár oibre sealadach a chur leis an gclár oibre, má chomhaontaíonn ionadaithe na bPáirtithe amhlaidh.
               
               
                  4.   Féadfaidh an Cathaoirleach, i gcomhairle le hionadaithe na bPáirtithe, na teorainneacha ama a shonraítear i mír 1 a laghdú chun na ceanglais a bhaineann le cás ar leith a chur san áireamh.
               
            
            
               Airteagal 10
               Miontuairiscí
               
                  1.   Déanfaidh rúnaithe na Comhairle Comhpháirtíochta dréachtmhiontuairiscí gach cruinnithe a tharraingt suas i gcomhpháirt le chéile.
               
               
                  2.   Sonrófar sna miontuairiscí, mar riail ghinearálta, do gach mír ar an gclár oibre:
                  
                              (a)
                           
                           
                              an doiciméadacht arna cur faoi bhráid na Comhairle Comhpháirtíochta;
                           
                        
                              (b)
                           
                           
                              ráitis ar iarr ionadaí don Pháirtí sa Chomhairle Comhpháirtíochta iad a chur isteach sna miontuairiscí; agus
                           
                        
                              (c)
                           
                           
                              saincheisteanna a chomhaontaigh na Páirtithe, amhail cinntí a glacadh, ráitis a comhaontaíodh agus aon chonclúidí.
                           
                        
               
                  3.   Cuirfear na dréacht-mhiontuairiscí faoi bhráid na Comhairle Comhpháirtíochta lena bhformheas. Formhuineoidh an Chomhairle Comhpháirtíochta na dréachtmhiontuairiscí sin ag an gcéad chruinniú eile a bheidh aici. Ina mhalairt de chás, féadfar na dréacht-mhiontuairiscí sin a fhormhuiniú i scríbhinn.
               
            
            
               Airteagal 11
               Cinntí agus moltaí
               
                  1.   Mar a fhoráiltear in Airteagal 362(6) den Chomhaontú, déanfaidh an Chomhairle Comhpháirtíochta cinntí agus moltaí trí chomhaontú frithpháirteach idir na Páirtithe agus nuair a chuirtear a nósanna imeachta inmheánacha faoi seach i gcrích.
               
               
                  2.   Féadfaidh an Chomhairle Comhpháirtíochta cinntí a dhéanamh freisin nó moltaí a dhéanamh trí nós imeachta i scríbhinn, má chomhaontaíonn ionadaithe na bPáirtithe amhlaidh. Chun na críche sin, scaipfidh Cathaoirleach na Comhairle Comhpháirtíochta an dréachtchinneadh nó an dréachtmholadh i scríbhinn ar ionadaithe na bPáirtithe i gcomhréir le hAirteagal 7, laistigh den teorainn ama 21 lá féilire. Déanfaidh ionadaithe na bPáirtithe sa Chomhairle Comhpháirtíochta aon fhorchoimeádais nó aon leasuithe is mian leo a dhéanamh a chur in iúl laistigh den teorainn ama sin. Féadfaidh an Cathaoirleach, i gcomhairle leis na Páirtithe, an teorainn ama a ghiorrú chun ceanglais a bhaineann le cás ar leith a chur san áireamh.
               
               
                  3.   Féadfaidh an Chomhairle Comhpháirtíochta, de réir bhrí Airteagal 362(6) den Chomhaontú, cinntí a ghlacadh nó moltaí a dhéanamh a mbeidh sraithuimhir, dáta a nglactha agus tuairisc ar a n-ábhar ina ndiaidh. Síneoidh an Cathaoirleach na cinntí agus na moltaí sin agus fíordheimhneoidh rúnaithe na Comhairle Comhpháirtíochta iad. Scaipfear na cinntí agus na moltaí sin i gcomhréir le hAirteagal 7 de na Rialacha Nós Imeachta seo. Féadfaidh gach Páirtí cinneadh a dhéanamh maidir le foilsiú chinntí agus mholtaí na Comhairle Comhpháirtíochta ina fhoilseachán oifigiúil faoi seach.
               
               
                  4.   Tiocfaidh gach cinneadh ón gComhairle Comhpháirtíochta i bhfeidhm ar an dáta a nglacfar é mura bhforáiltear a mhalairt leis an gcinneadh nó leis an moladh.
               
            
            
               Airteagal 12
               Teangacha
               
                  1.   Is iad teangacha oifigiúla na Comhairle Comhpháirtíochta teangacha oifigiúla na bPáirtithe.
               
               
                  2.   Is é an Béarla an teanga oibre a bheidh ag an gComhairle Comhpháirtíochta. Mura gcinnfear a mhalairt, bunóidh an Chomhairle Comhpháirtíochta a pléití ar dhoiciméadacht a ullmhófar sa teanga sin.
               
            
            
               Airteagal 13
               Speansais
               
                  1.   Íocfaidh gach páirtí as aon speansais a thabhóidh sé de thoradh ar a bheith rannpháirteach i gcruinnithe na Comhairle Comhpháirtíochta, maidir le caiteachas foirne, taistil agus cothaithe araon, agus caiteachas poist agus teileachumarsáide.
               
               
                  2.   Is ar an Aontas Eorpach a thitfidh an caiteachas a bhaineann le hateangaireacht le linn cruinnithe, aistriúcháin agus atáirgeadh doiciméad.
               
               
                  3.   Is ar an bPáirtí a óstálfaidh na cruinnithe a thitfidh aon chostas eile a bhaineann le heagrú ábhartha na gcruinnithe.
               
            
            
               Airteagal 14
               Coiste agus fochoistí na Comhpháirtíochta
               
                  1.   I gcomhréir le hAirteagal 363 den Chomhaontú, tabharfaidh an Coiste Comhpháirtíochta cúnamh don Chomhairle Comhpháirtíochta i gcomhlíonadh a cuid dualgas agus feidhmeanna. Ionadaithe de chuid na bPáirtithe ar leibhéal na n-oifigeach sinsearach a bheidh ar an gCoiste Comhpháirtíochta.
               
               
                  2.   I gcásanna ina dtagraítear sa Chomhaontú d'oibleagáid dul i gcomhairle nó d'fhéidearthacht dul i gcomhairle nó ina gcinneann na Páirtithe trí chomhaontú frithpháirteach dul i gcomhairle lena chéile, féadfar an comhairliúchán sin a dhéanamh laistigh den Choiste Comhpháirtíochta, mura bhforáiltear a mhalairt sa Chomhaontú. Féadfaidh an comhairliúchán leanúint ar aghaidh sa Chomhairle Comhpháirtíochta, má chomhaontaíonn na Páirtithe amhlaidh.
               
               
                  3.   De bhun Airteagal 364(2) den Chomhaontú, féadfaidh an Chomhairle Comhpháirtíochta a chinneadh fochoistí agus comhlachtaí eile a chur ar bun i réimsí ar leith atá riachtanach chun an Comhaontú a chur chun feidhme agus cinnfidh sí an comhdhéanamh, na dualgais agus an feidhmiú a bheidh acu.
               
               
                  4.   Ar chomhaontú ó na Páirtithe, féadfaidh an Chomhairle Comhpháirtíochta liosta na bhFochoistí agus na gcomhlachtaí eile a mhodhnú mar a leagtar amach in Iarscríbhinn IV.
               
            
            
               Airteagal 15
               Na Rialacha Nós Imeachta a Leasú
               Féadfar na Rialacha Nós Imeachta seo a leasú i gcomhréir le hAirteagal 11.
            
         
      
      
         
            IARSCRÍBHINN II
            RIALACHA NÓS IMEACHTA AN CHOISTE COMHPHÁIRTÍOCHTA
            
               Airteagal 1
               Forálacha ginearálta
               
                  1.   Tabharfaidh an Coiste Comhpháirtíochta arna bhunú i gcomhréir le hAirteagal 363(1) den Chomhaontú cúnamh don Chomhairle Comhpháirtíochta i gcomhlíonadh a cuid dualgas agus déanfaidh sé na cúraimí dá bhforáiltear sa Chomhaontú agus atá sannta dó ag an gComhairle Comhpháirtíochta.
               
               
                  2.   Ullmhóidh an Coiste Comhpháirtíochta cruinnithe agus pléití na Comhairle Comhpháirtíochta, cuirfidh sé cinneadh na Comhairle Comhpháirtíochta chun feidhme nuair is iomchuí sin agus áiritheoidh sé dea-fheidhmiú an Chomhaontaithe i gcoitinne. Déanfaidh an Coiste Comhpháirtíochta aon ní a tharchuirfidh an Chomhairle Comhpháirtíochta chuige a mheas chomh maith le haon ní eile a d'fhéadfadh teach chun solais, ó lá go lá, i gcur chun feidhme an Chomhaontaithe.
               
               
                  3.   Ionadaithe na bPáirtithe ar leibhéal na n-oifigeach sinsearach a bheidh ar an gCoiste Comhpháirtíochta.
               
               
                  4.   Mar a fhoráiltear in Airteagal 363(6) den Chomhaontú, beidh an chumhacht ag an gCoiste Comhpháirtíochta cinntí a ghlacadh i réimsí ina bhfuil cumhachtaí tarmligthe chuige ag an gComhairle Comhpháirtíochta agus sna cásanna dá bhforáiltear sa Chomhaontú. Beidh na cinntí sin ina gceangal ar na Páirtithe, a dhéanfaidh na bearta iomchuí chun iad a chur chun feidhme. Glacfaidh an Coiste Comhpháirtíochta a chinntí trí chomhaontú idir na Páirtithe, faoi réir thabhairt chun críche nósanna imeachta inmheánacha na bPáirtithe faoi seach.
               
               
                  5.   Chun críche na Rialacha Nós Imeachta seo, tuigfear an téarma "Páirtithe" mar a shainmhínítear é in Airteagal 382 den Chomhaontú.
               
            
            
               Airteagal 2
               Foirmíocht
               
                  1.   Beidh plé ag an gCoiste Comhpháirtíochta agus gníomhóidh sé i bhfoirmíocht trádála agus aghaidh á tabhairt aige ar ábhair a bhaineann le Teideal VI (Trádáil agus ábhair a bhaineann le trádáil) den Chomhaontú.
               
               
                  2.   I gcás ina dtagann an Coiste Comhpháirtíochta le chéile i bhfoirmíocht shonrach, i gcomhréir le hAirteagal 363(7) den Chomhaontú, chun aghaidh a thabhairt ar shaincheisteanna ábhartha a bhaineann le Teideal VI (Trádáil agus ábhair a bhaineann le trádáil) de, oifigigh shinsearacha ón Coimisiún Eorpach agus ó Phoblacht na hAirméine atá freagrach as trádáil agus as ábhair a bhaineann le trádáil a bheidh ar an gCoiste. Ionadaí ón gCoimisiún Eorpach nó ó Phoblacht na hAirméine atá i gceannas ar thrádáil agus ábhair a bhaineann le trádáil a bheidh sa Chathaoir ar an gCoiste Comhpháirtíochta nuair a thiocfaidh sé le chéile i bhfoirmíocht trádála. Freastalóidh ionadaí de chuid na Seirbhíse Eorpaí Gníomhaíochta Seachtraí ar na cruinnithe.
               
            
            
               Airteagal 3
               Toscaireachtaí
               
                  1.   Féadfaidh oifigigh ionadaithe an Choiste Comhpháirtíochta a thionlacan. Roimh gach cruinniú, cuirfear Cathaoirleach an Choiste Comhpháirtíochta ar an eolas, trí rúnaíocht an Choiste Comhpháirtíochta, faoi chomhdhéanamh beartaithe gach toscaireachta.
               
               
                  2.   Féadfaidh an Coiste Comhpháirtíochta, trí chomhaontú idir na Páirtithe, cuireadh a thabhairt d'ionadaithe comhlachtaí eile de chuid na bPáirtithe nó do shaineolaithe neamhspleácha i réimse ábhair freastal ar a chuid cruinnithe i gcáil breathnóirí nó chun faisnéis a chur ar fáil faoi ábhair áirithe. Comhaontóidh na Páirtithe na téarmaí agus na coinníollacha faoina bhféadfaidh na breathnóirí sin freastal ar na cruinnithe.
               
               
                  3.   Roimh gach cruinniú, cuirfear na Páirtithe ar an eolas, trí rúnaíocht an Choiste Comhpháirtíochta, faoi chomhdhéanamh beartaithe gach toscaireachta a fhreastalóidh ar an gcruinniú ar an dá thaobh.
               
            
            
               Airteagal 4
               Cathaoirleacht
               
                  1.   Beidh ionadaí thar ceann Pháirtí an Aontais Eorpaigh agus ionadaí thar ceann Phoblacht na hAirméine ina chathaoirleach ar an gCoiste Comhpháirtíochta gach ré seal.
               
               
                  2.   An Páirtí a bheidh sa chathaoir ar an gComhairle Comhpháirtíochta beidh siad sa chathaoir ar an gCoiste Comhpháirtíochta chomh maith.
               
            
            
               Airteagal 5
               Cruinnithe
               
                  1.   Mura gcomhaontóidh na Páirtithe a mhalairt, tiocfaidh an Coiste Comhpháirtíochta le chéile go rialta agus uair amháin sa bhliain ar a laghad. Féadfar seisiúin speisialta den Choiste Comhpháirtíochta a thionól ar iarratas ó Pháirtí, má chomhaontaíonn na Páirtithe go léir.
               
               
                  2.   Déanfaidh an Cathaoirleach ar an gcoiste Comhpháirtíochta gach cruinniú a ghairm ag áit agus ar dháta a chomhaontóidh na Páirtithe. Eiseoidh rúnaíocht an Choiste Comhpháirtíochta an fógra lena ndéanfar an cruinniú a ghairm tráth nach déanaí ná trí mhí, roimh thús an chruinnithe, mura gcomhaontaíonn na Páirtithe a mhalairt.
               
               
                  3.   Tiocfaidh an Coiste Comhpháirtíochta le chéile uair sa bhliain, ar a laghad i bhfoirmíocht trádála agus nuair is gá sin.
               
               
                  4.   Aon uair is féidir, déanfar cruinniú rialta na Coiste Comhpháirtíochta a ghairm in am trátha, roimh an gcruinniú rialta den Chomhairle Comhpháirtíochta.
               
               
                  5.   Mar eisceacht agus má chomhaontaíonn na Cinn Toscaireachtaí amhlaidh, féadfar cruinnithe an Choiste Comhpháirtíochta a thionól ar aon mhodh teicneolaíoch comhaontaithe, amhail físchomhdháil.
               
            
            
               Airteagal 6
               An Rúnaíocht
               
                  1.   Gníomhóidh oifigeach de chuid na Seirbhíse Eorpaí Gníomhaíochta Seachtraí agus oifigeach d'Aireacht Gnóthaí Eachtracha Phoblacht na hAirméine i gcomhpháirt le chéile mar rúnaithe den Choiste Comhpháirtíochta i bhfoirmíocht ghinearálta. Cuirfidh siad cúraimí rúnaíochta i gcrích i gcomhpháirt le chéile agus de mheon muiníne frithpháirtí agus comhair, mura bhforáiltear a mhalairt sna Rialacha Nós Imeachta seo.
               
               
                  2.   Gníomhóidh oifigeach ón gCoimisiún Eorpach agus oifigeach ó Phoblacht na hAirméine atá i gceannas ar thrádáil agus ar ábhair a bhaineann le trádáil i gcomhpháirt le chéile mar rúnaithe ar an gCoiste Comhpháirtíochta i bhfoirmíocht trádála.
               
            
            
               Airteagal 7
               Comhfhreagras
               
                  1.   Cuirfear comhfhreagras a sheolfar chuig an gCoiste Comhpháirtíochta ar aghaidh chuig rúnaí ceann den dá Pháirtí, agus cuirfidh an rúnaí sin an t-eolas in iúl don rúnaí eile.
               
               
                  2.   Áiritheoidh rúnaíocht an Choiste Comhpháirtíochta go gcuirfear comhfhreagras a sheolfar chuig an gCoiste Comhpháirtíochta ar aghaidh chuig Cathaoirleach an Choiste Comhpháirtíochta agus go scaipfear é, i gcás inarb iomchuí, ar ionadaithe an Choiste Comhpháirtíochta mar dhoiciméid dá dtagraítear in Airteagal 8.
               
               
                  3.   Cuirfidh an rúnaíocht, thar ceann an Chathaoirligh, comhfhreagras ón gCathaoirleach chuig na Páirtithe. Cuirfear an comhfhreagras sin ar aghaidh, i gcás inarb iomchuí, chuig ionadaithe an Choiste Comhpháirtíochta i gcomhréir le hAirteagal 8.
               
            
            
               Airteagal 8
               Doiciméid
               
                  1.   Is trí na rúnaithe sa Choiste Comhpháirtíochta a scaipfear doiciméid.
               
               
                  2.   Tarchuirfidh Páirtí a chuid doiciméad chuig a rúnaí agus tarchuirfidh an rúnaí sin na doiciméid sin chuig rúnaí an Pháirtí eile.
               
               
                  3.   Scaipfidh rúnaí an Aontais Eorpaigh na doiciméid ar ionadaithe ábhartha Pháirtí an Aontais Eorpaigh agus cuirfidh sé rúnaí Phoblacht na hAirméine i gcóip go córasach agus an comhfhreagras sin á scaipeadh.
               
               
                  4.   Scaipfidh rúnaí Phoblacht na hAirméine na doiciméid ar na hionadaithe ábhartha de chuid Phoblacht na hAirméine agus cuirfidh sé rúnaí an Aontais Eorpaigh i gcóip go córasach agus an comhfhreagras sin á scaipeadh.
               
            
            
               Airteagal 9
               Rúndacht
               Mura gcinnfear a mhalairt idir na Páirtithe, ní bheidh cruinnithe an Choiste Comhpháirtíochta poiblí. Nuair a chuirfidh Páirtí faisnéis atá ainmnithe mar fhaisnéis rúnda faoi bhráid an Choiste Comhpháirtíochta, déileálfaidh an Páirtí eile leis an bhfaisnéis dá réir.
            
            
               Airteagal 10
               Cláir oibre na gcruinnithe
               
                  1.   Dréachtóidh rúnaíocht an Choiste Comhpháirtíochta dréachtchlár oibre le haghaidh gach cruinnithe den Choiste Comhpháirtíochta mar aon le dréacht-chonclúidí oibríochtúla dá bhforáiltear in Airteagal 11 ar bhonn tograí arna ndéanamh ag na Páirtithe. Áireofar sa dréachtchlár oibre ábhair a fuair rúnaíocht an Choiste Comhpháirtíochta ó Pháirtí lena gcur ar an gclár oibre.
               
               
                  2.   Déanfar an dréachtchlár oibre, mar aon leis na doiciméid tacaíochta ábhartha, a scaipeadh i gcomhréir le hAirteagal 7 agus tráth nach déanaí ná mí amháin roimh thús an chruinnithe.
               
               
                  3.   Glacfaidh an Coiste Comhpháirtíochta an clár oibre ag tús gach cruinnithe. Féadfar na míreanna eile seachas iad siúd atá ar an gclár oibre sealadach a chur leis an gclár oibre, má chomhaontaíonn na Páirtithe amhlaidh.
               
               
                  4.   Féadfaidh Cathaoirleach chruinniú an Choiste Comhpháirtíochta, ar chomhaontú ón bPáirtí eile, cuireadh a thabhairt d'ionadaithe ó chomhlachtaí eile de chuid na bPáirtithe nó do shaineolaithe neamhspleácha i réimse ábhair ar bhonn ad hoc freastal ar a chuid cruinnithe chun faisnéis a sholáthar faoi ábhair shonracha. Áiritheoidh na Páirtithe go n-urramóidh na breathnóirí nó na saineolaithe sin aon cheanglais rúndachta.
               
               
                  5.   Féadfaidh Cathaoirleach chruinniú an Choiste Comhpháirtíochta na teorainneacha ama dá bhforáiltear i mír 2 a laghdú, i gcomhairle leis na Páirtithe, chun imthosca speisialta a chur san áireamh.
               
            
            
               Airteagal 11
               Miontuairiscí agus conclúidí oibríochtúla
               
                  1.   Déanfaidh rúnaithe an Choiste Comhpháirtíochta dréacht-mhiontuairiscí gach cruinnithe den Choiste Comhpháirtíochta a tharraingt suas i gcomhpháirt, laistigh de mhí amháin tar éis an chruinnithe.
               
               
                  2.   Soláthrófar an clár oibre sna miontuairiscí, mar riail ghinearálta, mar aon le liosta de na rannpháirtithe ag an gcruinniú, lena n-áirítear aon bhreathnóirí nó saineolaithe a bheidh i láthair, agus conclúidí oibríochtúla ón gcruinniú, amhail dá bhforáiltear i mír 4, agus léireofar na nithe seo a leanas i gcás na míreanna ar fad ar an gclár oibre:
                  
                              (a)
                           
                           
                              an doiciméadacht arna cur faoi bhráid an Choiste Comhpháirtíochta;
                           
                        
                              (b)
                           
                           
                              ráitis ar iarr an Coiste Comhpháirtíochta iad a chur isteach sna miontuairiscí.
                           
                        
               
                  3.   Cuirfear na dréacht-mhiontuairiscí faoi bhráid an Choiste Comhpháirtíochta lena bhformheas ag a chéad chruinniú eile. Ina mhalairt de chás, is féidir na dréacht-mhiontuairiscí sin a fhormheas i scríbhinn. Déanfar dréacht-mhiontuairiscí an Choiste Comhpháirtíochta i bhfoirmíocht trádála a fhormheas laistigh de thrí mhí ó gach cruinniú. Cuirfear cóip chuig gach seolaí dá dtagraítear in Airteagal 7.
               
               
                  4.   Ba cheart do rúnaí Choiste Comhpháirtíochta an Pháirtí a bhfuil cathaoirleacht an Choiste Comhpháirtíochta aige dréachtchonclúidí oibríochtúla gach cruinnithe a tharraingt suas. Scaipfear na dréachtchonclúidí oibríochtúla ar na toscaireachtaí mar aon leis an gclár oibre, de ghnáth tráth nach déanaí ná seacht lá féilire roimh thús an chruinnithe ina dhiaidh sin. Déanfar na dréachtchonclúidí oibríochtúla a nuashonrú agus an cruinniú ag dul ar aghaidh ionas go nglacfaidh an Coiste Comhpháirtíochta na conclúidí oibríochtúla ag deireadh an chruinnithe, mura gcomhaontóidh na Páirtithe a mhalairt, lena léireofar na gníomhaíochtaí leantacha atá beartaithe ag na Páirtithe. A luaithe a chomhaontófar iad, cuirfear na conclúidí oibríochtúla i gceangal leis na miontuairiscí agus déanfar athbhreithniú ar an gcur chun feidhme ag aon chruinniú a bheidh ag an gCoiste Comhpháirtíochta ina dhiaidh sin. Chuige sin, glacfaidh an Coiste Comhpháirtíochta teimpléad lena mbeifear in ann gach pointe gníomhaíochta a rianú i gcomhthéacs spriocdháta shonraigh.
               
            
            
               Airteagal 12
               Cinntí agus moltaí
               
                  1.   I gcásanna sonracha ina dtugtar leis an gComhaontú an chumhacht chun cinntí a ghlacadh nó i gcás ina bhfuil cumhacht den sórt sin tarmligthe chuige ag an gComhairle Comhpháirtíochta, déanfaidh an Coiste Comhpháirtíochta na cinntí sin. Déanfar cinntí agus moltaí trí chomhaontú frithpháirteach idir na Páirtithe. Síneoidh Cathaoirleach an Choiste Comhpháirtíochta gach cinneadh nó gach moladh agus fíordheimhneoidh rúnaithe an Choiste Comhpháirtíochta iad.
               
               
                  2.   Féadfaidh an Coiste Comhpháirtíochta cinntí a dhéanamh nó moltaí a dhéanamh trí nós imeachta i scríbhinn, má chomhaontaíonn na Páirtithe leis sin. Tiocfaidh gach cinneadh i bhfeidhm ar dháta a ghlactha mura bhforáiltear a mhalairt ann. Is é a bheidh sa nós imeachta i scríbhinn malartú nótaí idir na rúnaithe, ag gníomhú dóibh i gcomhaontú leis na Páirtithe. Chun na críche sin, scaipfear téacs an togra i gcomhréir le hAirteagal 7 tráth nach déanaí ná 21 lá féilire a gcuirfear aon fhorchoimeádais nó leasuithe in iúl lena linn. I gcomhairle leis na Páirtithe, féadfaidh an Cathaoirleach na teorainneacha ama a shonraítear sa mhír seo a laghdú nó a shíneadh d'fhonn imthosca speisialta a chur san áireamh. A luaithe a chomhaontófar an téacs, síneoidh an Cathaoirleach an cinneadh nó an moladh agus fíordheimhneoidh na rúnaithe é.
               
               
                  3.   Déanfar na cinntí agus na moltaí a scaipeadh ar na Páirtithe.
               
               
                  4.   Féadfaidh gach Páirtí cinneadh a dhéanamh maidir le foilsiú na gcinntí agus na moltaí ón gCoiste Comhpháirtíochta ina fhoilseachán oifigiúil faoi seach.
               
            
            
               Airteagal 13
               Tuarascálacha
               Tabharfaidh an Coiste Comhpháirtíochta tuairisc don Chomhairle Comhpháirtíochta maidir lena chuid gníomhaíochtaí agus gníomhaíochtaí a chuid fochoistí agus comhlachtaí eile ag gach gnáthchruinniú den Chomhairle Comhpháirtíochta.
            
            
               Airteagal 14
               Teangacha
               
                  1.   Is iad teangacha oifigiúla na bPáirtithe teangacha oifigiúla an Choiste Comhpháirtíochta.
               
               
                  2.   Béarla a bheidh i dteanga oibre an Choiste Comhpháirtíochta. Mura gcinnfear a mhalairt, is i mBéarla a bheidh pléití an Choiste Comhpháirtíochta agus ullmhófar an doiciméadacht sa teanga sin. Féadfaidh gach Páirtí speansais a chur ar fáil, dá stuaim féin, le haghaidh ateangaireacht agus aistriúchán go dtí a theangacha oifigiúla.
               
            
            
               Airteagal 15
               Speansais
               
                  1.   Íocfaidh gach páirtí as aon speansais a thabhóidh sé de thoradh ar a bheith rannpháirteach i gcruinnithe an Choiste Comhpháirtíochta, maidir le caiteachas foirne, taistil agus cothaithe araon, agus le caiteachas poist agus teileachumarsáide.
               
               
                  2.   Is é an Páirtí a bheidh ina óstach ar an gcruinniú a sheasfaidh an caiteachas i ndáil le cruinnithe a eagrú agus doiciméid a atáirgeadh.
               
               
                  3.   I gcásanna inar gá doiciméid a aistriú go teangacha oifigiúla an Aontais Eorpaigh, seasfaidh an tAontas Eorpach an caiteachas.
               
            
            
               Airteagal 16
               Na Rialacha Nós Imeachta a Leasú
               Féadfar na Rialacha Nós Imeachta seo a leasú le cinneadh ón gComhairle Comhpháirtíochta i gcomhréir le hAirteagal 11 d'Iarscríbhinn I.
            
         
      
      
         
            IARSCRÍBHINN III
            RIALACHA NÓS IMEACHTA FOCHOISTÍ AGUS COMHLACHTAÍ EILE ARNA MBUNÚ AG AN gCOMHAIRLE COMHPHÁIRTÍOCHTA
            
               Airteagal 1
               
                  1.   De bhun Airteagal 364(2) den Chomhaontú, féadfaidh an Chomhairle Comhpháirtíochta a chinneadh fochoistí agus comhlachtaí eile a chur ar bun i réimsí ar leith atá riachtanach chun an Comhaontú a chur chun feidhme agus cinnfidh sí an comhdhéanamh, na dualgais agus an feidhmiú a bheidh acu.
               
               
                  2.   Féadfaidh na fochoistí an méid a leanas a dhéanamh ina réimsí inniúlachta faoi seach, inter alia:
                  
                              (a)
                           
                           
                              tuairimí a mhalartú maidir le haon phointí leasa choitinn, lena n-áirítear bearta sa todhchaí agus na hacmhainní is gá chun iad a chur chun feidhme agus a chur i bhfeidhm;
                           
                        
                              (b)
                           
                           
                              comhairliúcháin rialta a dhéanamh agus faireachán a dhéanamh ar chur chun feidhme an Chomhaontaithe;
                           
                        
                              (c)
                           
                           
                              socruithe agus bearta praiticiúla a ghlacadh maidir le saincheisteanna a shainítear sa Chomhaontú;
                           
                        
                              (d)
                           
                           
                              moltaí a dhéanamh;
                           
                        
                              (e)
                           
                           
                              má thugann an Chomhairle Comhpháirtíochta cumhacht di, gníomhú thar a ceann, chun a cinntí arna nglacadh i gcomhréir le hAirteagal 1(3) de Rialacha Nós Imeachta na Comhairle Comhpháirtíochta a chur chun feidhme.
                           
                        
            
            
               Airteagal 2
               Cruinnithe
               Féadfar cruinnithe na bhfochoistí agus na gcomhlachtaí eile a thionól go solúbtha de réir mar is gá, agus daoine i láthair, sa Bhruiséil nó i bPoblacht na hAirméine nó, mar shampla, trí fhíschomhdháil. Beidh na fochoistí agus na comhlachtaí eile ag gníomhú mar ardán chun faireachán a dhéanamh ar dhul chun cinn, chun saincheisteanna agus dúshláin áirithe a eascraíonn as an bpróiseas sin a phlé agus chun moltaí agus conclúidí oibríochtúla a fhoirmiú.
            
            
               Airteagal 3
               An Rúnaíocht
               Gheobhaidh rúnaíocht an Choiste Comhpháirtíochta cóip de gach comhfhreagras, doiciméad agus cumarsáid ábhartha a bhaineann le haon fhochoiste nó le haon chomhlacht eile.
            
            
               Airteagal 4
               Mura bhforáiltear a mhalairt sa Chomhaontú nó mura gcomhaontófar iad sa Chomhairle Comhpháirtíochta, cuirfear Rialacha Nós Imeachta an Choiste Comhpháirtíochta mar a shainítear iad in Iarscríbhinn II i bhfeidhm mutatis mutandis maidir le haon fhochoiste agus le haon chomhlacht eile seachas an fhoráil maidir leis an gcomhdhéanamh.
            
         
      
      
         
            IARSCRÍBHINN IV
            LIOSTA NA bhFOCHOISTÍ
            
                        (1)
                     
                     
                        Fochoiste um Fhuinneamh, um Iompar, um Chomhshaol, um Ghníomhú ar son na hAeráide agus um Chosaint Shibhialta
                     
                  
                        (2)
                     
                     
                        Fochoiste um Fhostaíocht agus Ghnóthaí Sóisialta, um Shláinte Phoiblí, um Oiliúint, Oideachas agus an Óige, um Chultúr, um an tSochaí Faisnéise, um Chlosamharc, um Eolaíocht agus um Theicneolaíocht (“Teagmhálacha idir Daoine”)
                     
                  
                        (3)
                     
                     
                        Fochoiste um Cheartas, Saoirse agus Slándála
                     
                  
                        (4)
                     
                     
                        Fochoiste um an gComhar Eacnamaíoch agus earnálacha gaolmhara eile